অপরাধপ্রবণতা একটি সামাজিক ব্যাধি। কলকাতার দিকে দিকে প্রতিদিন এখন অপরাধপ্রবণতার যে ছবি দেখা যাচ্ছে, তার মোকাবিলা করার জন্য সামাজিক পরিবর্তন প্রয়োজন। সহজ কাজ নয়। কিন্তু একান্ত জরুরি। পারিপার্শ্বিক এবং পারিবারিক পরিবেশ যত বেশি হিংসাত্মক হবে, ব্যাধিগ্রস্ত হবে, অপরাধপ্রবণতার মাত্রাও তত বৃদ্ধি পাবে। শুধু কলকাতা নয়, দেশের বিভিন্ন প্রান্তে একই ছবি। সমাজবিদেরা যার জন্য দায়ী করছেন অসহিষ্ণু রাজনৈতিক এবং সামাজিক পরিবেশকেই।
আইন তৈরি হয় মানুষকে শৃঙ্খলাপরায়ণ করে তোলার জন্য। যা নাগরিকের মনে একপ্রকার ভীতির সঞ্চার করে। শৃঙ্খলা শেখানোর জন্য কাউকে ভয় দেখানো খুব কাজের কথা নয়। কিন্তু কখনও কখনও দেখাতেও হয়। বোঝাতে হয়, অপরাধ করলে তার জন্য শাস্তি ভোগ করতে হয়। দুঃখজনক হলেও সত্যি, বর্তমান সামাজিক এবং রাজনৈতিক পরিবেশে ক্ষমতা সবকিছু নিয়ন্ত্রণ করছে। ফলে, থানায় গিয়েও ছাড়া পেয়ে যাচ্ছে অপরাধী। আইনি প্রক্রিয়ায় না গিয়ে পুলিশ মধ্যস্থতার রাস্তা অবলম্বন করছে। শোভাবাজারে এক তরুণীর শ্লীলতাহানির ঘটনায় তেমনই ঘটল। রাজনৈতিক ক্ষমতা প্রদর্শন করে অপরাধীদের থানা থেকে ছাড়িয়ে নিয়ে গেলেন অভিভাবকেরা। পুলিশও নাকি মধ্যস্থতার মাধ্যমে রফাসূত্রে পৌছল। ‘নাবালক’ অপরাধীরা বুঝে গেল, ক্ষমতার ছত্রছায়ায় থাকলে শাস্তি পেতে হয় না। বার্তাটি সমাজ-পরিবেশের জন্য খুব সুখকর নয়।
ভারতীয় আইনে নাবালক অপরাধীদের জন্য স্পষ্ট এবং সুচিন্তিত শাস্তির ব্যবস্থা আছে। অপরাধী যাতে সুস্থ জীবনে ফিরে যেতে পারে, সে দিকে নজর দেয় জুভেনাইল জাস্টিস বোর্ড। অপরাধীদের অভিভাবকেরা যদি আইনের প্রতি ভরসা রাখতেন, তাহলে মঙ্গলই হতো ওই নাবালক অপরাধীদের। অপরাধ বিষয়ে সচেতনতা তৈরি হতো। অভিভাবকেরা সে পথে না গিয়ে সামাজিক পরিবেশকে আরও কলুষিত করলেন। অপরাধপ্রবণতায় ইন্ধন জোগালেন। অপরাধের সঙ্গে আপস করার অভিযোগ পুলিশের বিরুদ্ধেও। ফলে, সামাজিক সংস্কারের প্রাথমিক শর্তটিই পূরণ হল না। এভাবে চলতে থাকলে কলকাতার পথঘাট যে আরও ভয়ংকর সব ঘটনার সাক্ষী থাকবে, তাতে সন্দেহ নেই!